text: Alfred kom først hjem ud på morgenen
  15 august 2017 kl. 08.34
  Først efter mere end et døgns udflugt vendte storkeungen Alfred tirsdag morgen tilbage til sin trygge rede i Smedager.
  Søndag gik storkeungen Alfred på vingerne for første gang. Men som mange opmærksomme storkeseere mandag fulgte med i, var Alfred på en langvarig udflugt og kom ikke helt hjem i reden i Smedager.
  Men Mogens Lange fra Storkene.dk fandt ham mandag aften siddende i noget langt græs omkring en kilometer væk fra reden. Alfred har været heldig at finde et sted, hvor ræven ikke har opdaget ham.
  Først ved 8.30-tiden tirsdag morgen fandt Alfred helt hjem til reden og blev modtaget af sine forældre. 
  Mogens Lange havde ikke i første omgang selv set, at Alfred var kommet tilbage i reden her til morgen.
  - Men pludselig fik jeg en masse sms’er om det. Det er helt perfekt, siger en glad storkeekspert til TV SYD.
  - Nu skal vi have det her afsluttet, så de kan komme afsted. De drager sydpå allerede om et par uger, så der er ikke meget tid for Alfred til at træne til den lange tur, lyder det tirsdag formiddag fra Mogens Lange.
  
  ​
  
  